Diari Oficial de la Generalitat Valenciana


Sumari del DOGV 8223, del 30-01-2018 (2018/729)

RESOLUCIÓ de 29 de desembre de 2017, de la Vicepresidència i Conselleria d'Igualtat i Polítiques Inclusives, per la qual es convoquen les subvencions en matèria de serveis socials especialitzats de persones majors per a l'exercici 2018.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8223

Data del DOGV
:   30-01-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/729


Data del document
:   29-12-2017

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública
    * servei social

RESOLUCIÓ de 29 de desembre de 2017, de la Vicepresidència i Conselleria d'Igualtat i Polítiques Inclusives, per la qual es convoquen les subvencions en matèria de serveis socials especialitzats de persones majors per a l'exercici 2018. [2018/729]  
Mitjançant l'Ordre 8/2015, de 29 de desembre, de la Vicepresidència i Conselleria d'Igualtat i Polítiques Inclusives, s'estableixen les bases reguladores de la concessió de subvencions en matèria de serveis socials especialitzats de persones majors (DOGV 7691, 05.01.2016).  
  
En virtut de l'article 45.2 de la Llei 5/1997, de 25 de juny, de la Generalitat, per la qual es regula el Sistema de Serveis Socials en l'àmbit de la Comunitat Valenciana, les institucions i les associacions sense ànim de lucre poden accedir a subvencions públiques per al compliment de les seues finalitats quan reunisquen els requisits exigits.  
El Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, assigna a la Vicepresidència i la Conselleria d'Igualtat i Polítiques Inclusives, entre altres, les competències en matèria de polítiques de prestació social, serveis socials, dependència i majors, assumint la Direcció General de Serveis Socials i Persones en Situació de Dependència, les funcions en matèria de política de serveis socials, de formació i qualitat de vida, la proposta, la programació i l'execució de les polítiques generals en matèria d'atenció a les persones en situació de dependència i la participació activa de les persones majors en la societat. En els mateixos termes es pronuncia el Decret 5/2017, de 20 de gener, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives.  
  
Aquestes subvencions no necessiten la notificació a la Comissió Europea perquè no reuneixen tots els requisits de l'apartat 1 de l'article 107 del Tractat de funcionament de la Unió Europea, ja que estan dirigides a col·lectius que no exerceixen activitat econòmica i a persones físiques.  
En virtut del que s'ha exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Convocar per a l'exercici 2018 les subvencions en matèria de serveis socials especialitzats regulades per l'Ordre 8/2015, de 29 de desembre, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió de subvencions en matèria de serveis socials especialitzats de persones majors, en les modalitats següents:  
1. Centres de serveis socials especialitzats.  
2. Programes de serveis socials especialitzats.  
3. Prestacions econòmiques individualitzades per a la supressió de barreres arquitectòniques per a persones majors.  
  
Segon. Condicions de la concessió de les subvencions  
1. El procediment de concessió d'aquestes subvencions es tramitarà en règim de concurrència competitiva.  
2. Per a obtindre la condició de beneficiaris de les subvencions regulades en l'Ordre 8/2015, de 29 de desembre, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió de subvencions en matèria de serveis socials especialitzats de persones majors, s'hauran de complir els requisits establits en els articles 5, 8 i 12, segons la modalitat de subvenció de què es tracte, de l'ordre esmentada. Així mateix, les entitats beneficiàries de la subvenció hauran de complir les obligacions recollides en l'article 3, en el cas dels serveis socials especialitzats, i 13, en el cas de les prestacions econòmiques individualitzades, de l'Ordre 8/2015, de 29 de desembre.  
  
Tercer. Criteris objectius d'atorgament  
1. Per a l'adjudicació de les subvencions relatives a centres de serveis socials especialitzats, es tindran en compte els criteris de valoració següents, i la puntuació global màxima de cada sol·licitud serà de 25 punts:  
a) Desenvolupament de programes nous d'atenció a usuaris en el sector, i es valoraran la qualitat i les bones pràctiques: fins a 10 punts. Es valorarà la justificació dels programes, la descripció dels objectius d'aquests, els professionals responsables i la durada, i es podran atorgar fins a 2,5 punts per cada un dels quatre apartats esmentats.  
  
b) Projecte de gestió del centre: fins a 10 punts. Es valoraran els objectius, els continguts i els procediments, així com els protocols i els registres implantats, i es podran atorgar fins a 2,5 punts per cada un dels quatre apartats esmentats.  
c) Continuïtat dels centres de serveis socials especialitzats que es troben en funcionament i que eren subvencionats en anys anteriors a raó d'1 punt per any amb un màxim de 5 punts. La ponderació positiva de la continuïtat no limita la concurrència ni l'accés en condicions d'igualtat per a projectes nous.  
2. Per a l'adjudicació de les subvencions relatives a programes de serveis socials especialitzats, es tindran en compte els criteris de valoració següents, i la puntuació global màxima de cada sol·licitud serà de 25 punts d'acord amb la distribució següent:  
a) Programes nous i de qualitat, en els quals s'utilitzen les bones pràctiques: fins a 10 punts. Es valorarà la justificació dels programes, els objectius d'aquests, els professionals responsables i la durada, i es podran atorgar fins a 2,5 punts per cada un dels quatre apartats esmentats.  
b) Els qui es dediquen a impulsar accions integrades que coordinen l'acció de les diferents àrees de benestar social, especialment dependència, envelliment actiu, promoció de la salut i integració social. Es valorarà amb un màxim de 10 punts, a raó d'un màxim de 2,5 punts per cada acció integrada.  
c) Programes subvencionats en exercicis anteriors, la continuïtat dels quals siga convenient per raons de criteris tècnics, quant a eficiència i eficàcia del programa. Es valorarà a raó d'1 punt per any amb un màxim de 5 punts. La ponderació positiva de la continuïtat no limita la concurrència ni l'accés en condicions d'igualtat per a la realització de nous programes.  
3. El criteri per a l'atorgament de les subvencions relatives a prestacions econòmiques individualitzades per a l'eliminació de barreres arquitectòniques serà la renda per capita de la unitat familiar de la persona sol·licitant, ordenada de menor a major.  
  
Quart. Quantitat de la subvenció  
1. Per a determinar l'import de les subvencions relatives a centres de serveis socials especialitzats, s'utilitza el criteri de valoració del cost atenent el criteri preu/plaça/dia, segons informe motivat de la direcció general competent en matèria de serveis socials especialitzats de persones majors, basant-se en una anàlisi dels costos i del preu mitjà del sector:  
a) A les residències de tercera edat el mòdul per a les places residencials serà de fins a 53,30 ?/persona/dia.  
b) A centres de dia per a persones majors dependents, el mòdul per a les places de centre de dia serà de fins a 38,00 ?/persona/dia.  
2. La quantia de la subvenció relativa a programes de serveis socials especialitzats serà per l'import sol·licitat o la part de la despesa que puga ser objecte de subvenció, fins a esgotar la dotació de les subvencions, tot això segons els criteris i les despeses objecte de subvenció descrits en les bases.  
3. La quantia de la subvenció de prestacions econòmiques individualitzades per a l'eliminació de barreres arquitectòniques estarà en funció dels ingressos totals de la unitat familiar, del nombre de membres d'aquesta, del cost de l'activitat subvencionada i del mòdul màxim determinat en aquest article, i no podrà excedir, en cap cas, aquest mòdul o el cost de l'activitat subvencionada. Els ingressos totals de la unitat familiar es computaran conforme amb el barem establit en l'ordre de bases. El mòdul econòmic màxim pel qual es regeixen les prestacions econòmiques individualitzades per a l'eliminació de barreres arquitectòniques serà de 3.727,57 ?.  
  
Cinqué. Finançament de les subvencions  
1. L'eficàcia d'aquesta convocatòria queda condicionada a l'existència, en les línies de subvenció S1326, S2188, S2736 i S 2737 dels pressupostos de la Generalitat de l'exercici econòmic de l'any 2018, de crèdit adequat i suficient per a atendre les subvencions previstes en aquesta, i estan previstos en el projecte de llei de pressupostos els imports següents: S2188, 1.500.000,00 ?; S2736, 500.000 ?; S1326, 25.148.677,00 ?, i S2737, 1.500.000,00 ?.  
A aquest efecte, la Vicepresidència i Conselleria d'Igualtat i Polítiques Inclusives publicarà una resolució que especifique tant les línies pressupostàries com les quanties que servisquen de suport a les subvencions descrites en aquesta convocatòria.  
2. Els crèdits publicats tindran el caràcter de màxims i no es podran concedir subvencions una vegada esgotats. Aquesta circumstància s'haurà de publicar en el Diari Oficial de la Generalitat Valenciana.  
  
3. Si com a conseqüència de transferències pressupostàries es veuen modificats aquests crèdits, la modificació s'haurà de publicar mitjançant resolució en el Diari Oficial de la Generalitat Valenciana.  
  
Sisé. Termini i lloc de presentació de les sol·licituds de subvenció  
1. El termini i el lloc de presentació de sol·licituds serà el següent:  
a) Per a serveis socials especialitzats:  
a.1 El termini serà d'un mes comptat a partir de l'endemà del de la publicació d'aquesta resolució en el Diari Oficial de la Generalitat Valenciana.  
a.2 De conformitat amb l'establit en l'article 38.4 de la Llei 39/2015, d'1 d'octubre, del procediment administratiu comú de les administracions públiques, la sol·licitud i la documentació que les acompanya es presentaran exclusivament per via electrònica, mitjançant la signatura electrònica de l'entitat sol·licitant o de la persona que la represente. A l'efecte de participació en aquesta convocatòria es considera que la subscripció de la sol·licitud de presentació telemàtica per les entitats sol·licitants o per les persones que les representen implica la capacitat d'obrar necessària per a sol·licitar l'ajuda, permetre l'accés a la Plataforma Autonòmica d'Interoperabilitat, designar el compte bancari en què es transferirà, si escau, la subvenció i assumir les declaracions responsables de no-concurrència de causa legal per a obtindre la condició de persona beneficiària (art. 13 de la Llei 38/2003, general de subvencions).  
a.3 La sol·licitud de presentació telemàtica i la documentació annexa estaran accessibles en la seu electrònica de la Generalitat https://sede.gva.es («Procediments administratius») i en l'enllaç següent de la guia PROP.  
b) Per a prestacions econòmiques individualitzades:  
b.1 El termini comprendrà des de l'endemà de la publicació d'aquesta resolució en el Diari Oficial de la Generalitat Valenciana i fins al 31 d'octubre de 2018. No obstant això, amb caràcter extraordinari, podran admetre's i tramitar-se les sol·licituds de subvencions presentades amb posterioritat a aquesta data i abans del 31 de desembre d'aquest any, sempre que s'acredite documentalment l'aparició de la necessitat fora del termini normal de presentació de sol·licituds.  
b.2 La sol·licitud de subvenció es podrà formalitzar amb la presentació i l'ompliment del model que s'acompanya com a annex I d'aquesta resolució, per al cas dels centres i els programes de serveis socials especialitzats, i com a annex II per a les prestacions econòmiques individualitzades. Aquests models de sol·licitud estan a la disposició de les persones interessades en el portal de la Generalitat, www.gva.es, accedint als apartats «Guia PROP», «Tràmits i serveis». Així mateix, s'inclou com a annex III el model de domiciliació bancària i com a annex IV l'autorització per a l'accés a dades telemàticament.  
  
b.3 Les sol·licituds de subvenció regulades en aquesta convocatòria es presentaran, juntament amb la documentació requerida, a la Direcció Territorial d'Igualtat i Polítiques Inclusives de la província on radique el centre o on es desenvolupe el programa per al qual se sol·licita la subvenció, o on radique l'habitatge del o la sol·licitant en el cas de les prestacions econòmiques individualitzades. Tot això, sense perjudici del que disposa l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
  
Seté. Documentació que ha d'acompanyar la sol·licitud  
1. La documentació que han de presentar els sol·licitants de la subvenció relativa a centres de serveis socials especialitzats serà la següent:  
  
a) Sol·licitud segons model que figura en l'annex I d'aquesta convocatòria, que s'haurà d'omplir adequadament en tots els apartats i on es podran afegir fulls complementaris si és necessari. En el cas de les persones jurídiques, la sol·licitud haurà de ser subscrita per qui tinga la representació de l'entitat.  
b) Model de domiciliació bancària, segons model de l'annex III d'aquesta convocatòria, per a les entitats que sol·liciten l'ingrés de la subvenció en compte diferent del de l'exercici anterior o que la sol·liciten per primera vegada.  
c) Autorització expressa a la Vicepresidència i Conselleria d'Igualtat i Polítiques Inclusives, inclosa en l'annex IV de la sol·licitud, perquè aquesta comprove les dades relatives a la identitat i, si escau, la residència, així com el compliment de les obligacions tributàries i amb la Seguretat Social. No obstant això, si de la comprovació efectuada resulta alguna discordança amb les dades facilitades en la sol·licitud, l'òrgan instructor estarà facultat per a realitzar les actuacions procedents per a aclarir-la. Si la persona sol·licitant denega aquest consentiment, haurà d'aportar els certificats acreditatius d'aquestes circumstàncies.  
d) Declaració responsable de no estar sotmés a cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, general de subvencions (BOE 276, 18.11.2003) i del compliment d'obligacions de reintegrament de subvencions que, si escau, se li hagen exigit, inclosa en l'apartat «P» de la sol·licitud.  
2. La documentació que han de presentar les persones sol·licitants de la subvenció relativa a programes de serveis socials especialitzats serà la següent:  
a) La sol·licitud, segons model que figura en l'annex I d'aquesta convocatòria, degudament formalitzada i subscrita per qui té la representació de l'entitat, i ha de coincidir el nom de l'entitat amb el que figure en el CIF.  
b) Cada entitat haurà de demanar, en una única sol·licitud, les subvencions per a tots els programes que desitge executar, a partir de la qual es formularà un expedient bàsic del qual es derivaran peces separades. Aquestes podran resoldre's independentment.  
c) Autorització expressa a la Vicepresidència i Conselleria d'Igualtat i Polítiques Inclusives, inclosa en l'annex IV de la sol·licitud, perquè aquesta comprove les dades relatives a la comprovació de la identitat i, si escau, de residència, així com del compliment de les obligacions tributàries i amb la Seguretat Social. No obstant això, si de la comprovació efectuada resulta alguna discordança amb les dades facilitades en la sol·licitud, l'òrgan instructor estarà facultat per a realitzar les actuacions que siguen procedents per a aclarir-la. Si el sol·licitant denega el consentiment citat haurà d'aportar els certificats acreditatius d'aquestes circumstàncies.  
d) Declaració responsable de no estar sotmés a cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, general de subvencions (BOE 276, 18.11.2003), i del compliment d'obligacions de reintegrament de subvencions que, si escau, se li hagen exigit, inclosa en l'apartat «P» de la sol·licitud.  
e) En els casos en què l'actuació siga d'àmbit municipal es requerirà un certificat de coordinació dels programes i de les actuacions de l'entitat amb la corporació local, expedit per aquesta.  
f) Model de domiciliació bancària, segons model de l'annex III d'aquesta convocatòria, per a les entitats que sol·liciten l'ingrés de la subvenció en compte diferent del de l'exercici anterior o que sol·liciten per primera vegada la subvenció.  
3. La documentació que han d'aportar les persones interessades en les subvencions relatives a prestacions econòmiques individualitzades per a la supressió de barreres arquitectòniques per a persones majors, és la següent:  
a) Sol·licitud segons model oficial que figura en l'annex II d'aquesta convocatòria, subscrita pel beneficiari o pel seu representant, degudament omplida íntegrament.  
b) Autorització expressa a la Vicepresidència i Conselleria d'Igualtat i Polítiques Inclusives, inclosa en l'annex IV de la sol·licitud, perquè aquesta comprove les dades d'identitat del sol·licitant i dels altres membres de la unitat familiar i, si escau, de residència. En el cas que la unitat familiar estiga composta per més d'un membre, haurà de presentar-se l'indicat annex IV subscrit per cada un dels membres que la componen.  
  
No obstant això:  
- Si de la comprovació efectuada resulta alguna discordança amb les dades facilitades per la persona interessada, l'òrgan instructor estarà facultat per a realitzar les actuacions que siguen procedents per a aclarir-la.  
- Si el sol·licitant no presta el seu consentiment, haurà d'aportar fotocòpia compulsada del document nacional d'identitat, passaport o número d'identificació d'estranger, segons com hi pertoque.  
c) Certificat de convivència emés per l'ajuntament de residència.  
  
d) Autorització expressa a la Vicepresidència i Conselleria d'Igualtat i Polítiques Inclusives, inclosa en l'apartat «D» de l'annex II de la sol·licitud, per a poder accedir a les dades personals de la persona sol·licitant i dels altres membres de la unitat familiar, que consten en els fitxers de les administracions tributàries i de la Seguretat Social, als únics efectes de comprovar el compliment dels requisits exigits en aquesta convocatòria. En el cas que la unitat familiar estiga composta per més d'un membre, haurà de signar-se el que indica l'annex per cada un dels membres que la componen.  
e) Declaració responsable de no estar sotmés a cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, general de subvencions (BOE 276, 18.11.2003), i del compliment d'obligacions de reintegrament de subvencions que, si escau, se li hagen exigit, inclosa en l'apartat «C» de la sol·licitud. En cas que no s'hi preste consentiment, haurà de presentar-se fotocòpia compulsada de l'última declaració de l'Impost sobre la Renda de les Persones Físiques (IRPF) referida als ingressos de la unitat familiar, o, en defecte d'això, haurà d'aportar certificat negatiu de declaració i certificat acreditatiu de la pensió rebuda per la persona sol·licitant.  
f) Informe mèdic sobre la situació de la persona sol·licitant o certificat de minusvalidesa.  
g) Informe social.  
h) Pressupost de les adaptacions a realitzar.  
i) Justificació de la propietat de l'habitatge o l'autorització del propietari per a realitzar les reformes.  
j) Permisos municipals, si escau.  
k) Model de domiciliació bancària degudament omplit, segons model de l'annex III d'aquesta convocatòria.  
4. Quant a l'ús i protecció de les dades d'aquesta documentació, caldrà ajustar-se al que es disposa en la Llei orgànica 15/1999, de 13 de desembre, de protecció de dades de caràcter personal.  
  
  
Huité. Termini de resolució i notificació  
1. El termini màxim per a resoldre i notificar les resolucions serà de sis mesos comptats des de la data de publicació d'aquesta resolució. En el cas de les sol·licituds de prestacions econòmiques individualitzades, el termini de sis mesos es comptarà a partir de la data de presentació de la sol·licitud.  
No obstant això, si es desestimen totalment o parcialment sol·licituds per falta de consignació pressupostària i, amb posterioritat a la finalització del termini de resolució, s'incrementaran els crèdits destinats a finançar aquestes subvencions, aquestes sol·licituds exclusivament podran valorar-se, resoldre's i notificar-se en el termini de 3 mesos comptats a partir de la data de publicació en el Diari Oficial de la Generalitat Valenciana de la resolució de la persona titular de la conselleria competent en matèria de serveis socials especialitzats de persones majors que done publicitat a aquest increment.  
2. En els casos en què haja de requerir-se a la persona interessada l'esmena de deficiències i/o l'aportació de documents, el termini determinat en l'apartat anterior s'entendrà suspés durant el transcurs del temps que hi haja entre la notificació del requeriment i el seu efectiu compliment pel beneficiari o, en defecte d'això, pel transcurs del termini concedit.  
3. Excepcionalment, podrà acordar-se l'ampliació d'aquests terminis en els supòsits previstos en l'article 23 de la Llei 39/2015, d'1 d'octubre, del procediment administratiu comú de les administracions públiques.  
4. Transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades per silenci administratiu, de conformitat amb el que es disposa en l'article 25 de la Llei 39/2015, i en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera i d'organització de la Generalitat. Tot això sense perjudici que subsistisca l'obligació legal de l'Administració de resoldre expressament sobre la petició formulada.  
5. La resolució del procediment es notificarà a les persones interessades ajustant-se al que es disposa en els articles 40 i següents de la Llei 39/2015. La pràctica d'aquesta notificació o publicació s'ajustarà a les disposicions que contenen els articles esmentats.  
6. Així mateix, la concessió d'una subvenció a l'empara d'aquesta ordre no comportarà cap obligació per part de la conselleria competent en matèria de serveis socials especialitzats de persones majors d'atorgar subvencions en exercicis posteriors.  
  
Nové. Recursos contra la resolució  
Les resolucions de concessió dictades pels òrgans competents de la conselleria competent en matèria de serveis socials especialitzats a persones majors, posaran fi a la via administrativa, i contra aquestes, de conformitat amb els articles 123 i 124 de la Llei 39/2015, es podrà interposar, potestativament, recurs de reposició davant del mateix òrgan que les haja dictades en el termini d'un mes comptat des de l'endemà de la seua notificació, o bé directament recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació, sense perjudici que puga interposar-se qualsevol altre que s'estime pertinent.  
  
Desé. Règim de deslliuraments de pagament  
1. El pagament de les subvencions relatives a serveis socials especialitzats, llevat que la legislació de la Generalitat permeta un règim de deslliurament de transferències corrents diferent, en aquest cas se seguirà el mateix, s'ajustarà al que es disposa en l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions en els terminis i els percentatges següents:  
a) S'anticiparà un 30 % de l'import de la subvenció després de la concessió d'aquesta, sense perjudici de la possibilitat de modificar aquest percentatge a l'alça fins a un 50 % mitjançant acord del Consell.  
b) La resta s'abonarà després de la justificació per la persona beneficiària de la totalitat de la despesa objecte de la subvenció atorgada.  
2. El pagament de les subvencions relatives a prestacions econòmiques individualitzades se subjectarà al que es disposa en l'article 26.1.b de l'Ordre 8/2015, de 29 de desembre, de la Vicepresidència i Conselleria d'Igualtat i Polítiques Inclusives, s'estableixen les bases reguladores de la concessió de subvencions en matèria de serveis socials especialitzats de persones majors, és a dir, contra presentació per part de la persona beneficiària, de la justificació que acredite el seu dret a la percepció de la subvenció.  
  
Onzé. Termini de justificació  
Amb independència del tipus de subvenció, el termini màxim de presentació de la justificació finalitzarà el dia 31 de gener de l'any 2019.  
  
Contra aquesta resolució, que esgota la via administrativa, podrà interposar-se recurs contenciós administratiu en el termini de dos mesos, a comptar des de l'endemà de la seua publicació, d'acord amb el que estableixen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, recurs de reposició davant d'aquest mateix òrgan en el termini d'un mes, computat en els mateixos termes, de conformitat amb el que es disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que les persones interessades puguen presentar qualsevol altre recurs que creguen pertinent.  
  
València, 29 de desembre de 2017.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.